Шкадаванне[[1]](#footnote-1)
*Паводле Алеся Бадака*

Стаю пасярод зялёнага лугу — ні дрэўца вакол, ні кусціка. Няма за што вочку зачапіцца.

Здаецца, быў бы мастаком — абавязкова пайшоў бы далей, не затрымліваўся, бо што тут маляваць? Ну не траву ж, праўда?

Раптам чую: шух­шух! Бусел зусім нізка нада мной праляцеў і, выставіўшы свае цыбатыя[[2]](#footnote-2) ногі, непадалёку апусціўся на луг.

Уважліва паглядзеў на мяне: маўляў, а ці не прыйшоў ты, браце, па маіх жабак ды конікаў? Паглядзеў — і за справу. Ногі ў траве перастаўляе, быццам па вадзе ідзе. Толькі доўгая дзюба — уверх­уніз, уверх­уніз, уверх­уніз, як кап’ё, заўсёды, заўсёды напагатове[[3]](#footnote-3).

І адразу змяніўся, пахарашэў луг дзякуючы гэтай велічнай, прыгожай птушцы. І як тут не пашкадаваць, што я не мастак?

1. *Шкадава́нне* — рус.: сожаление. [↑](#footnote-ref-1)
2. *Цыба́тыя* — тонкія і доўгія. [↑](#footnote-ref-2)
3. *Напагато́ве* — у гатоўнасці. [↑](#footnote-ref-3)